राति लगभग बारह होइत हेतै । गर्मीसँ लोकक हालत पस्त भेल छलै कि टोलक पुबरिया भागसँ हल्ला उठलै । कोनो अनहोनीसँ छाती धकधक क' रहल छल । बातो तेहने छलै । रमरेखबाकेँ अधसर डसि लेने छलै । ओ छटपटा रहल छल । जुआएल अधसर कानेमे अपन दाँत गड़ेने छलै । ओकर हालत देख हम झटपट डॉक्टर लग ल' चलबाक लेल जोर केलहुँ । हमर एहि बातक टोलक बुढ़ सब विरोध केलनि । आनन-फाननमे भगतकेँ बजाओल गेल । विषहरि थानमे रमरेखबाके सुता देल गेल आ आनधुन चाटी चल' लागल । रेमरेखबा चिचियाइत रहल जे हमरा जल्दी सुइया दियाब'. . . . डॉक्टर लग ल' चल' मुदा ओकर बात सुनै बला के छलै ! मनरिया सब झुमैर गआबैत रहल आ भोर धरि रमरेखबाक गोर देह नील वर्णक भ' गेल । चाटी चलिते रहल आ ओ चेतनाशून्य भ' गेल छल । हमर आँखिसँ नोर बहि रहल छल आ मोन पड़ि रहल छल ओकरे कहल बात - भाइ, भले लोक चान धरि पहुँचि गेलै मुदा समाजक सोच बदलैमे एखनो सैकड़ो बर्ष लागतै । 